Jon Amil

**Jon Amil Mateos**, máis coñecido simplemente como **Jon Amil**, nado en Vigo o 17 de maio de 1988, é un médico e activista lingüístico galego. Está ligado ao movemento reintegracionista, e desde xullo de 2023 ocupa o posto de presidente da AGAL.

## Traxectoria 
De nai vasca e pai galego, viviu a súa infancia en Vigo. Malia criarse nunha contorna maioritariamente castelanfalante fíxose neofalante no segundo curso do bacharelato. Rematado o bacharelato pasou a estudar Medicina na Universidade de Santiago de Compostela. En 2007 fundou, xunto con máis estudantes, a Asemblea Libre de Estudantes de Medicina (ALEM), da cal foi o primeiro valedor. En 2013 iniciou a publicación dun blog: *As MIR e unha noites,* no que narraba as súas desventuras no estudo do exame do MIR (Médico Interno Residente) e co que acadou sona nas redes sociais galegas. Rematada a carreira emigrou ao País Vasco, onde traballou nun centro de recoñecementos médicos. De 2016 a 2023 formou parte do Conselho da AGAL e xestionou a conta de Twitter @emgalego, o seu consultorio lingüístico. 

O 9 de xullo de 2023 asumiu a presidencia da AGAL en substitución do filólogo Eduardo Maragoto.

## Activismo lingüístico
[miniatura|260px|Entrevista a Jon Amil en [Nós Televisión|Nós TV.]]

Malia ter participado en diferentes campañas e iniciativas pola lingua, foi a partir da súa entrada na AGAL cando comezou a gañar notoriedade como unha das caras visibles do reintegracionismo. En decembro de 2015 creou o proxecto de divulgación lingüística @emgalego, que comezou como un consultorio lingüístico no Twitter, pero acabou estendéndose por outras redes sociais, chegando mesmo a facer colaboracións puntuais con outras iniciativas como o Dígocho eu. Levou o proxecto en solitario ata o ano 2023, en que foi substituído por Juan Antelo.

En xullo de 2023 foi elixido como presidente da AGAL, tendo como eixos do seu proxecto a mocidade e a infancia, o feminismo e o colectivo LGBT+. En 2024 conseguiu que a AGAL fose aceptada na CPLP co estatus de observador consultivo.

Actualmente, Jon Amil é tamén membro de varias comisións de traballo da CPLP e vogal do Observatorio da Lusofonia Valentín Paz Andrade, organismo da Xunta de Galicia para as relacións cos países de lingua portuguesa.

## Divulgación de videoxogos 
Ao longo dos anos, Jon Amil ten participado en varios proxectos e foros dedicados á divulgación do videoxogo en xeral, e do videoxogo en galego en particular.

### Memoria Pixelada 
No 4 de agosto de 2010 incorporouse ao equipo de Memoria Pixelada, o primeiro sitio web sobre videoxogos publicado integramente en galego, creado por Juan Salgado un ano antes. Durante o tempo que durou o proxecto, publicou 227 artigos, e encargouse das retransmisións anuais en galego de eventos importantes, como o E3 ou os varios Nintendo Direct.

### Recuncho Gamer 
miniatura|dereita|Jon Amil no Recuncho Gamer Podcast
Actualmente fai parte do equipo do Recuncho Gamer, proxecto audiovisual creado en 2020 por Iago Gordillo co obxectivo de difundir, en galego, a cultura dos videoxogos. Dentro do proxecto é un colaborador activo do Recuncho Gamer Podcast, e co-creador dos podcasts Outeiro Verde e Dito Isto. Ademais, foi un dos responsables da creación de Xogalego, o catálogo online dos videoxogos que contan con localización en galego.

Tamén é guionista e presentador do programa de televisión Xogando en galego, producido polo Recuncho Gamer para a Televisión de Galicia.

## Outros proxectos na rede 
A súa actividade na Internet galega comezou en 2007, coa creación dunha web de fans do Xabarín Club chamada *Xeración Xabarín*, que estivo activa ata marzo de 2013, cando tivo que pechar por indicación da CRTVG. En 2013 comezou o seu blog *As MIR e unha noites*, o que foi o seu proxecto máis grande ata o momento.

En 2020 gañou os *Premios do Galituiter*, un certame autoorganizado pola comunidade galega do Twitter, e que lle outorgou o título non oficial de *presidente do Galituiter* durante o ano 2021.

Tamén é co-creador doutro podcast dedicado á serie *Doutor Who*, chamado *Gallifrey Ceive*, que foi finalista do Premio Pioneiro do concurso Youtubeir@s.

## Obra 
### Libros colectivos 
* 

### Conferencias 
* *PROPOR24 - E se... já soubesses português sem te decatar?*. CiTIUS. 2024.
**O futuro da língua está na lusofonia*. RECLAM. 2025.

## Notas 
## Véxase tamén 
### Outros artigos 
* AGAL
* Memoria Pixelada
* Recuncho Gamer

### Ligazóns externas 
* Artigos no Portal Galego da Língua.
* Artigos no Nós Diario.
* Artigos no Praza Pública.
* As MIR e unha noites (Día a día dun estudante de Medicina a preparar o exame *MIR*)